KÄSIPALL: Põlva Serviti murdis eurosarjas teise ringi
Põlvas laupäeva õhtul peetud käsipalli EHF Cupi esimese eelringi kordusmängus alistas Eesti meister Põlva Serviti Horvaatia klubi HRK Gorica 25:22 ja pääses kahe mängu kokkuvõttes tulemusega 46:43 edasi teise ringi.
Avamäng Horvaatias lõppes 21:21 viigiga. Korduskohtumine algas nagu Velika Goricaski küllalt kinniselt ja võrdselt, ent korraks said võõrustajad 7:4 ette, vahendas käsipalliliidu pressiesindaja.
„Edu hoida ei suutnud ja jäime hoopis taha, ehkki poolajavileks saime 10:10 viigi kätte,” sõnas Serviti peatreener Kalmer Musting.
„Teine poolaeg algas sarnaselt, aga kuskil peale 40. minutit oli näha, et lühikese pingiga vastased hakkasid väsima,” jätkas Musting. „Saime lõpuks ometi kiirrünnakuid, mida avapoolajal polnud ühtegi ning rebisime paari väravaga lahti. Sealt alates riske ei võtnud ja suutsime edu hoida lõpuni.”
19-aastane Carl-Eric Uibo viskas Serviti parimana 6 väravat, Roman Aizatullov lisas 5, Anatoli Tšeslov ja Kristjan Muuga 4, Henri Sillaste 3, Hendrik Varul 2 ja Sergei Ljubtšenko 1 tabamuse. Vastaste ja kogu mängu täpseim oli Ivan Matic 7 väravaga.
„Noor Carl-Eric Uibo viskas end teisel pooalajal lahti, esimene pooltund tal nii hästi ei õnnestunud. Väga head oli täna ka meie mõlemad Venemaa leegionärid,” tunnustas Musting. „Aga eks võtmesõna oli muidugi hea kaitse, seal mängisid kõik ühtse müürina ja neutraliseerisid vastased.”
Serviti järgmine vastane RK Nexe on juba oluliselt kõrgemal tasemel palliv klubi. Üheksa viimast aastat on Horvaatia meistrivõistlustel saadud hõbe ning lisaks mängitakse iga-aastaselt kaasa tugevas SEHA-liigas. Euroopas jõudis Nexe kolm hooaega tagasi EHF Cupi alagrupiturniirile.
Avamäng peetakse Põlvas 7. oktoobril ning korduskohtumine Horvaatias nädal hiljem.
LÕUNAEESTLANE
FOTO: PÕLVA SERVITI
KÄSIPALL: Põlva Servitit ootab eurosarjas Horvaatia kadalipp
Euroopa Käsipalliliidu (EHF) peakorteris Viinis loositi teisipäeval paaridesse Euroopa tugevuselt teise ja kolmanda klubisarja eelringide paarid, kus Põlva Serviti sai vastaseks Horvaatia liiga neljanda klubi HRK Goricaga.
Edasipääsu korral tuleb teises ringis Servitile vastu sama riigi hõbedameeskond RK Nexe, vahendas käsipalliliidu pressiteenistus.
Avaringis mängib Serviti loosi tahtel esimese mängu võõrsil ehk Zagrebi lähedal asuvas Velika Goricas. Edu korral peetakse teise ringi avamäng kodus.
Kui HRK Gorica on eurosarja debütant, siis väikelinnas Našice tegutsev RK Nexe on paljunäinud klubi. Kolm aastat tagasi jõuti EHF Cupi alagrupiturniirile ning lisaks mängitakse iga-aastaselt kaasa tugevas SEHA-liigas.
„Kõige halvem loos pole,” lausus Serviti peatreener Kalmer Musting. „Olime asetatud klubi, aga võinuksime saada palju tugevamaidki vastaseid. Gorica pole varem Euroopas mänginud, seega infot on hetkel muidugi vähe. Hea, et mängime kordusmängu kodus – eeldatavalt võrdsete vastaste puhul usun, et see annab väikese eelise.”
Mustingu sõnul on klubil soov avaringist edasi jõuda. „Vahel õnnestub, vahel mitte. Rasked mängud tulevad nii või teisiti, aga need on arenguks vajalikud,” lausus Musting. „Meie koosseis jääb mullusega võrreldes pea muutumatuks, alustasime ettevalmistust 3. juulil ja kas meeskonda veel täiendame, selgub augustis.”
LÕUNAEESTLANE
KÄSIPALL: Põlva Serviti tuli taas Eesti meistriks
Eesti meeste käsipallimeistriks tuli kolmandat aastat järjest Põlva Serviti, kes alistas finaalseerias HC Kehra/Horizon Pulp&Paperi mängudega 3:1.
Finaalseeria viimaseks mänguks jäänud kolmapäevase võõrsilkohtumise võitis Põlva klubi 26:18.
„Tulime sisulisest sama fooni pealt, millega eelmise kohtumise lõpetasime. Karikavõit ja meistritiitel ning Balti liigas nelja parema hulka jõudmine tähendab, et hooajaga võib rahul olla,” ütles Serviti mängija Henri Hiiend handball.ee-le.
LÕUNAEESTLANE
FOTO: Põlva Serviti
KÄSIPALL: Põlva Serviti lõpetas Balti liiga neljandana
Eesti klubidest tänavu ainsana Balti liigas finaalnelikusse pääsenud Põlva Serviti kaotas pronksimängus Minski SKA-le 23:26 (15:11).
Teisel poolajal vastaste kaitsega hätta jäänud Serviti oli viimased seitse aastat lõpetanud Balti liiga kolme parema seas, vahendas käsipalliliidu pressiteenistus.
Valgevene tippklubi sai kiire 2:0 algedu, ent siis haaras pikaks ajaks kohtumises juhtohjad Serviti. Avapoolaja lõpuks kasvatati peamiselt tänu Roman Aizatullovi, Henri Sillaste ja Hendrik Varuli täpsetele visetele vahe juba neljaväravaliseks ja mindi vaheajale 15:11 eduseisus.
Carl-Eric Uibo suurendas edu veelgi, kuid siis hakkas SKA vaikselt aga kindlalt vahet vähendama. Mäng aeti kiiremaks, põlvalasi ei aidanud ka mitmed kaheminutilised karistused ja liigne tehniline praak. Poolaja keskel suutis Eston Varusk mitme järjestikuse tõrjega veel kodumeeskonda mängus hoida, ent 51. minutil seadis Nikolai Aljohhini vise tabloole 22:22 viiginumbrid.
Serviti enam ette ei saanudki, suutes viimase kümne minutiga visata vaid ühe värava ning teise poolajagagi ainult kaheksa. Lõpuvile kõlades olid SKA võidunumbrid 26:23 ja Balti liiga kolmekordne võitja sai sel hooajal kaela pronksmedalid.
Põlvalaste parimana viskas Aizatullov 7 väravat. Sillaste lisas 5, Uibo ja Varul 4 tabamust ning Raiko Rudissaar, Martin Grištšuk ja Anatoli Tšeslov olid täpsed ühel korral. Vastaste parimana sai Aleksandr Podšivalov kirja 8 väravat.
Musting: meil polnud mängus liidrit
„Meie heale avapoolajale vastasid valgevenelased osavate lahendustega, mis ilmselt vaheajal välja töötati. Nad olid algul hädas meie 5-1 kaitsega, tõid aga siis pikkade asemel sisse lühemaid tagamehi ning ajasid mängu veidi kiiremaks. Eks see selline kassi-hiire mäng ole, täna mängis SKA meid selles üle,” tunnistas Serviti peatreener Kalmer Musting.
„Oma osa oli kindlasti ka väsimusel, sest meie alustasime kohe põhimeestega, vastasel oli võimalus paljudele avapoolajal puhkust anda,” lisas Musting. „Lisaks olid meil nii Tšeslov kui Aizatullov mitmeid minuteid vigastustega väljas ning ehk isegi peamise kaotuse põhjusena – meil ei leidunud teisel poolajal liidrit, kes võtnuks mängu olulistel hetkedel enda peale.”
Balti liiga finaalis alistas Riihimäe Cocks alistades Zaporožje ZTR-i 20:18 (10:10). Soomlased kaitsesid nii mullu võidetud tiitlit.
LÕUNAEESTLANE
Põlvas peetakse käsipalli Balti liiga finaalturniir
Balti liiga käsipallihooaja lõpplahendus saabub sel nädalavahetusel Põlvas, kus neli paremat meeskonda, teiste seas Põlva Serviti, selgitavad hooaja 2016/17 Balti liiga tšempioni.
Põlva Serviti kohtub poolfinaalis Ukraina klubiga Zaporožje ZTR ning teise finalisti selgitavad mullu esikohamängus vastamisi olnud Riihimäe Cocks ja Minski SKA, vahendas käsipalliliidu pressiteenistus.
Serviti on ainus klubi, kes viimasel kaheksal aastal – kui finaalturniiril pallivad neli tiimi – alati jõudnud tugevamate hulka. Viimati võideti Balti liiga 2010. aastal, ülejäänud kuuel hooajal lõpetati alati medaliga – kolmel korral hõbedase, kolmel pronksisega. Mullu oli Serviti kolmas, esmakordselt triumfeerinud Cocksi ja SKA järel.
ZTR-i ridades on Balti liiga parim snaiper
Serviti laupäevane poolfinaalivastane ZTR on Ukraina meistrivõistluste hõbe ja hetkeliider.
„Mängisime ZTR-iga paar aastat tagasi eurokarikal, võitsime kodus kolmega ja kaotasime Ukrainas viiega, aga loomulikult on sest ajast palju muutunud,” sõnas Serviti peatreener Kalmer Musting. „Illusioone ei tasu luua, ZTR on kindlasti meie paaris soosik, tegu on väga tugeva meeskonnaga, kel eriti just tagaliinis võimsad liidrid.”
ZTR-i 28-aastane tagamängija Aleksei Gantšev on hetkel Balti liiga parim snaiper 82 väravaga ja Mustingu sõnul tuleb tema pidurdamisele eraldi tähelepanu pöörata: „Gantšev sai küll viimases liigamängus vigastada, aga peaks Põlvas rivis olema. Ta viskab stabiilselt kaheksa või enam väravat mängus ja teeb kõvasti tööd ka kaitses.”
Mängutempo kõrgeks
„Meil endil jääb vajaka just stabiilsusest, mäng on endiselt väga kõikuv,” tunnistas Musting. „Iga päev otsime, aga hetkel tunneme puudust kindlast liidrist, kes päevast päeva vajadusel mänguraskuse enda kanda võtaks. Samas on meil õnneks kõik mehed rivis ehk paljude hulgast valida õiget koosseisu ja loodan, et kodupubliku toel kerkivad esile ka liidrid.”
Serviti juhendaja on ZTR-i mänguga piisavalt hästi tutvunud. „Oleme vaadanud videosid, saame pisut infot ka oma ukrainlasest palluri Sergei Ljubtšenko käest ning teame, kes meile vastu astub. Kvaliteetsete ja just füüsiliselt võimsate vastaste vastu peaks meie trumbiks olema kiirus ehk peame mängutempo kõrgel hoidma kogu kohtumise vältel,” arvas Musting.
Serviti – ZTR-i mäng algab laupäeval kell 16, teine poolfinaal Cocksi ja SKA vahel kell 19:30. Pühapäevane kolmanda-neljanda koha kohtumine algab kell 12 ning finaalmatš kell 14:30.
LÕUNAEESTLANE
KÄSIPALL: Servitile Balti liigas napp võit
Põlva Serviti sai laupäevases Balti liiga kodumängus raske võidu Kaunase Granitas-Karysi üle, samas kui teised Eesti klubid pidid leppima kaotusega.
Poolajale mindi Põlvas kodumeeskonna ühepunktises kaotusseisus (12:13), kuid mängu suutis Põlva klubi 27:26 võita.
Serviti jaoks oli tegemist alanud aasta esimese mänguga ning peatreener Kalmer Mustingu sõnul oldi ootamatult roostes.
„Tegime palju pallikaotusi ja tervikuna oli mäng nii-öelda toores. Oli tunne, nagu oleks tegu hooaja algusega. Granitas esines muidugi hästi,” tunnistas Musting käsipalliliidu pressiteenistuse vahendusel.
Serviti parimana viskasid Hendrik Varul ja Raiko Rudissaar 5 väravat. Sander Sarapuu, Kristjan Muuga, Henri Sillaste ja Üljo Pihus lisasid 3, Roman Aizatullov ja Anatoli Tšeslov 2 ning Henri Hiiend ühe tabamuse. Vastasest oli parim Vaidas Drevinskas 6 väravaga.
„Teisel poolajal kosusime ja võrdses mängus võinuks kaalukauss nii ühele kui teisele poole kalduda,” sõnas Musting. „Saime nende pommitaja Drevinskase paremini kinni kui sügisel ja õnneks viskas ta viimastel sekunditel kiirrünnakust palli meie väravast mööda. Saime tabelisse raske, aga väga tähtsa võidu.”
Teistes Balti liiga mängudes jäi HC Kehra/Horizon Pulp&Paper alla A-alagrupi liidrile Zaporožje ZTR-ile 25:30 (13:15) ning Viljandi HC kaotas Minski SKA-le 17:25 (10:11).
Pühapäeval mängib Põlva Serviti kodusaalis Vilniuse VHC Šviesa vastu.
Lõunaeestlane